སྐྱུར་བསྙལ་རྒྱུ་ནི་གོ་རེ་བཅའ་བའི་གྲ་སྒྲིག་གི་གོ་རིམ་ཡིན།སྐྱུར་བརྫིས་གོ་རེ་ནི་རེབ་གོང་ས་ཁུལ་དུ་ཧ་ཅང་དར་ཁྱབ་ཆེ།འབྲོག་ཁུལ་དུ་དར་ཁྱབ་དེ་འདྲ་མེད།སྐྱུར་ནི་གོ་རེ་བཅའ་བའི་རྟིང་མ་ཡིན་པས།གོ་རེ་བཅའ་ན་ཐོག་མར་སྐྱུར་བསྙལ་དགོས།སྐྱུར་བསྙལ་ན།ཉིན་སྔོན་མའི་དགུང་མོར་སྐྱུར་བསྐྱལ་ནས་ཕྱི་ཉིན་ནངས་མོར་སྐྱུར་ལངས་ཚེ།ད་གཟོད་གོ་རེ་བཅའ་ཆོག་པ་ཞིག་ཡིན།སྐྱུར་ནི་སྐྱུར་རྫིའི་ནང་དུ་ཆུ་དྲོད་འཇམ་བླུགས་ཏེ་གྲོ་ཕྱེ་དཀྲུགས་ནས་དྭངས་འབག་ཚད་དང་རན་པ་ཞིག་དཀྲུག་དགོས་ལ།ཆུའི་དྲོད་གྲང་གི་ཚད་ནི་རང་རང་གི་སྐྱུར་བསྙལ་བའི་ལག་ལེན་ལ་བརྟེན་དགོས་པ་ཞིག་ཡིན་ཞིང་།སྐྱུར་ཆུ་ཚ་ཆེ་ན་སྐྱུར་ཤལ་ཆེ་བ་དང་།སྐྱུར་ཆུ་གྲང་ཆེ་ན་སྐྱུར་མི་ལངས།སྤྱིའི་ཆ་ནས་བཤད་ན།སྐྱུར་མེད་ན་གོ་རེ་བཅའ་ཐབས་མེད་པ་ཞིག་ཡིན་མོད།འོན་ཀྱང་།རོང་མ་འབྲོག་ས་ཁུལ་དུ།ཞོ་དང་ཕྱེ་བརྫིས་ནས་མར་བཙོས་བརྒྱབ་པའི་གོ་རེ་དང་།དར་ཁུ་དང་ཕྱེ་བརྫིས་ནས་མར་བཙོས་བརྒྱབ་པའི་གོ་རེ་ཡང་མཐོང་རྒྱུ་ཡོད།སྐྱུར་ཡང་མེད་ཅིང་ད་ར་དང་ཞོ་ཡང་མེད་པར།གོ་རེ་ཞིག་མྱུར་དུ་དགོས་ཚེ།ཆུ་བརྫིས་གོ་རེ་ལས་པ་ཡིན།ཁྱིམ་ཚང་ལ་ལས་འཚོ་བ་ལེགས་བཅོས་ཀྱི་ཆེད་དུ།གྲོ་ཕྱེ་དང་ཡང་ན་ནས་ཕྱེ་ནང་དུ་ཐད་ཀར་ཆུ་འཁོལ་བླུགས་ཏེ་གོ་རེ་སོབ་ལུག་བཅའ་བའང་ཡོད།